《碧沼寺》
宋代·刘庠

万叠群山里，招提独屹然。远依花岭构，高与上方连。

钟磬云霄外，檐楹杳霭边。佛宫皆古像，诗版尽唐贤。

乘兴公馀日，间来首夏天。池清初过雨，沼碧乍生莲。

薜荔垂青幄，芭蕉展翠笺。溪声寒漱玉，岚气冷堆烟。

信步宜松径，烹茶喜石泉。虚堂不知暑，净境合通仙。

自得幽栖趣，翻嗟俗事牵。红尘懒回首，落日尚迁延。

作者简介：（1023—1086）宋徐州彭城人，字希道。刘颜子。仁宗嘉祐二年进士。英宗求直言，庠上书论事，除监察御史里行。神宗立，进右司谏，奉使契丹。还除河东转运使，请复旧冶鼓铸，通隰州盐矾，博易以济用。擢河北都转运使，历知真定、开封二府。以反对新法，出知太原府。由知成都府徙秦州，坐失举，降知虢州，移江宁府、滁州、永兴军，官终知渭州。有吏能，通历代史，王安石称其博。